b'\n_START_ARTICLE_\nStar (elokuvateatteri)\n_START_PARAGRAPH_\nStar on elokuvateatteri Oulussa Tuiran kaupunginosassa Kalliotiell\xc3\xa4. Star on perheyritys ja ainoa oululainen kaupallinen elokuvateatteri, joka ei ole Finnkinon omistuksessa. Ohjelmisto koostuu p\xc3\xa4\xc3\xa4asiassa valtavirtaelokuvista. Starissa py\xc3\xb6rii kerrallaan aina 12\xe2\x80\x9325 elokuvaa. Alusta l\xc3\xa4htien Starissa on ollut kaksi salia, my\xc3\xb6hemmin sit\xc3\xa4 laajennettiin ja sinne lis\xc3\xa4ttiin pieni kahvila ja kolmas sali. Nelj\xc3\xa4s sali valmistui elokuussa 2013. Lokakuussa 2016 valmistui remontti, jonka aikana vanhat salit Star 1 & Star 2 purettiin kokonaan ja niiden tilalle tuli kolme uutta salia. Starin viidess\xc3\xa4 salissa on yhteens\xc3\xa4 353 asiakaspaikkaa._NEWLINE_Joulukuussa 2008 Stariin asennettiin Oulun ensimm\xc3\xa4inen digitaalinen elokuvaprojektori. Laitteistolla pystyt\xc3\xa4\xc3\xa4n esitt\xc3\xa4m\xc3\xa4\xc3\xa4n my\xc3\xb6s kolmiulotteisia elokuvakopioita._NEWLINE_Lokakuussa 2016 remontin yhteydess\xc3\xa4 Star 1 -salista tuli Suomen toinen ja Oulun ensimm\xc3\xa4inen Dolby Atmos -sali._NEWLINE_Elokuvateatteri on perustettu vuonna 1938 nimell\xc3\xa4 Bio Kuohu. Nimi muutettiin my\xc3\xb6hemmin Maximiksi ja sitten Stariksi.'